[pic] | EUROOPA ÜHENDUSTE KOMISJON |

Brüssel 4.7.2008

KOM(2008) 427 lõplik

KOMISJONI ARUANNE EUROOPA PARLAMENDILE JA NÕUKOGULE

Europassi algatuse esimese hindamise kohta

SISUKORD

KOKKUVÕTE 3

1. Sissejuhatus 4

2. Välishindamise taust 4

3. Välishindamine 5

3.1. Hindamistingimused 5

3.2. Metoodika 5

3.3. Hindamistulemused 5

3.3.1. Asjakohasus, ühtsus ja kooskõla 5

3.3.2. Mõjusus 6

3.3.3. Efektiivsus 7

4. Välishindamise peamiste soovituste kokkuvõte 7

5. Komisjoni otsused järelmeetmete kohta 8

5.1. Tugevad ja nõrgad küljed 8

5.2. Järelmeetmed 9

KOMISJONI ARUANNE EUROOPA PARLAMENDILE JA NÕUKOGULE

Europassi algatuse esimese hindamise kohta

KOKKUVÕTE

Käesolev aruanne põhineb välishindamisel. Aruandes on esitatud hindaja peamised avastused ja soovitused ning komisjoni järeldused ja kavandatavad järelmeetmed.

Hinnangus on jõutud järeldusele, et Europassi algatus on saavutamas oma eesmärke kodanike liikuvust hõlbustava vahendina ning vastab kodanike vajadustele, aidates neil muuta oma pädevused ja kvalifikatsioonid kergemini mõistetavaks ning vastuvõetavamaks nii õpingute kontekstis kui ka tööturul. Europassi rakendamine on rahaliselt tasuv. Selle kuluefektiivseid rakendusvahendeid – riiklikke Europassi keskusi ja Cedefop’i[1] hallatavat internetiportaali – hindavad huvirühmad kõrgelt ning need vastavad suures osas kasutajate vajadustele, mida selgelt kinnitavad ka vastava uuringu tulemused.

Selle kinnituseks on Europassi portaali kasvav külastajate ja portaali teenuste aktiivsete kasutajate arv (12 000 külastust päevas 2007. aastal), mida tõestab fakt, et 2007. aasta septembriks olid 2 miljonit inimest koostanud oma Europassi CVd elektrooniliselt portaali kaudu. Kuid hinnangus on märgitud, et sellest suurest kasutajate arvust moodustavad madala kvalifikatsiooniga töötajad vaid väikse osa. Mõned Europassi vahendid on olnud ka vähem edukad. Europassi liikuvuse dokumendi kasutamine suureneb, kuid jääb siiski alla oma potentsiaali, samas kui Europassi diplomilisa ja Europassi sertifikaadilisa ei ole raamistikuga veel piisavalt integreeritud.

Kasutajate kõrge rahulolu tase, kasvav nõudlus ja avastatud puudused aitavad ühiselt leida teid, kuidas Europassi algatust paremini ära kasutada. Hinnang annab konkreetsed soovitused algatuse üldpõhimõtete tugevdamiseks, kutsealase liikuvuse paremaks lahendamiseks, eduka CV vahendi arendamiseks, vahendi kasutuselevõtu laiendamiseks, efektiivsuse suurendamiseks ning juhtimisinfosüsteemi täiustamiseks.

Tuginedes hinnangu tulemustele teeb komisjon järelduse, et Europassi, eelkõige CV abivahendi ja selle kasutusjuhendite tugevused ja edu on seotud õpitulemustel põhineva lähenemise efektiivse kasutusega. Avastatud puudused on tõepoolest seotud nende Europassi vahenditega, mis põhinevad väiksemal määral õpitulemustel.

Et hinnangu tulemusi arvestada ja parandada toetust, mida Europass pakub kodanike liikuvuse hõlbustamiseks, kavandab komisjon tugevdada meetme mõõdet, eelkõige Euroopa kvalifikatsiooniraamistiku[2] rakendamisega seoses. Komisjon muudab Europass CV veelgi terviklikumaks vahendiks, mida toetavad uued hõlmavad kõigi õppevormide kaudu omandatud oskusi hõlmavad enesehinnangu vahendid. Seda tehakse Cedefop’i ja riiklike Europassi keskuste toel ning koostöös nõustamis-, tööturu- ja noorsootalitustega. Sellise koostöö kaudu jõutakse ka noorte ja madala kvalifikatsiooniga töötajate vajaduste rahuldamiseni. Lisaks sellele hakatakse 2010. aastal väljastama Europassi liikuvuse dokumenti süsteemselt kõigile kodanikele, kes on osalenud elukestva õppe programmi liikuvusmeetmetes, näiteks Youthpassi meetmes programmi „Aktiivsed noored” raames, ning jätkatakse selle edendamist teiste meetmete kaudu. Lõpetuseks tagab komisjon koostöös kõigi vastavate osapooltega Europassi diplomilisa ja Europassi sertifikaadilisa haldamise tugevama koordineerimise ja uurib, kuidas neid saaks edasi arendada nii, et nendes oleks paremini arvestatud dokumentide omanike õpitulemusi. Kõik need aspektid tehakse ka teatavaks liikuvuse kõrgetasemelisele foorumile, et foorumi lõpparuande koostamisel võetaks arvesse esitatud hindamise tulemusi.

1. SISSEJUHATUS

Käesolev aruanne on esitatud vastavalt Euroopa Parlamendi ja nõukogu 15. detsembri 2004. aasta otsuse nr 2241/2004/EÜ[3], (millega loodi Europass), (edaspidi „otsus”) artiklile 15.

Aruandes on esitatud ülevaade Europassi esimese välishindamise peamistest järeldustest ja soovitustest ning komisjoni otsused järelmeetmete kohta. Välishindamise aruanne on kättesaadav inglise keeles koos prantsuskeelse ja saksakeelse kokkuvõttega järgmisel veebilehel: http://ec.europa.eu/dgs/education_culture/evalreports/index_en.htm.

2. VÄLISHINDAMISE TAUST

EUROPASS loodi ühtse dokumendikaustana, et aidata kodanikel muuta oma pädevused ja kvalifikatsioon paremini mõistetavaks kogu Euroopas ning hõlbustada seeläbi nende liikuvust. Europassiga ühendati viis Euroopa tasandil välja töötatud dokumenti, mis hõlmavad kodaniku kvalifikatsiooni ja pädevusi elukestva õppe perspektiivis. Kodanikud saavad ise täita Europassi portaali on-line abivahendi abil kaks Europass dokumenti: Europassi CV, mis võimaldab kodanikel ennast tutvustada, esitades ühtse formaadi kaudu teavet oma teadmiste ja oskuste kohta, ning Europassi keelepass, mis võimaldab kodanikel oma keelelisi oskusi ise hinnata, kasutades Euroopa Nõukogu väljatöötatud võrdlusraamistikku. Kolm ülejäänud dokumenti väljastatakse kodanikele pärast vastavate õpingute läbimist: Europassi liikuvuse dokument kirjeldab kodaniku välisõpingute käigus omandatud oskusi, Europassi sertifikaadilisa selgitab kutsekvalifikatsioonile vastavaid pädevusi ning Europassi diplomilisa (mille on ühiselt välja töötanud Euroopa Nõukogu ja UNESCO) kaasneb kõrghariduse diplomiga ning kirjeldab selle omaniku haridusalaseid saavutusi. Kuigi kaks dokumenti põhinevad enesehinnangul ning kolm dokumenti väljastatakse pädevate organisatsioonide poolt, on kõik dokumendid tegelikult teatud määral keskendunud pädevustele ja õpitulemustele. Europassi raamistik on avatud uuendustele, otsuses on määratletud täiendavate dokumentide kriteeriumid ja nende raamistikku lisamise kord. Algatuses osalevateks riikideks on Euroopa Liidu liikmesriigid, Island, Liechtenstein ja Norra.

Europassi algatust rakendatakse riiklike Europassi keskuste (NECde) võrgustiku kaudu, mille tegevust koordineerib komisjon, ning Europassi portaali kaudu, mida komisjoni nimel arendab ja haldab Cedefop (http://europass.cedefop.europa.eu).

3. VÄLISHINDAMINE

3.1. Hindamistingimused

Vastavalt komisjoniga sõlmitud raamlepingule[4], paluti äriühingul Ecotec Research and Consulting Ltd läbi viia hindamine. Hindamine hõlmab ajavahemikku jaanuar 2005 kuni august/september 2007: kaks ja pool aastat Europassi portaali tegutsemist ja kaks täisaastat algatuse rakendamist riiklikul tasandil.

3.2. Metoodika

Hindamismetoodika hõlmas dokumentide analüüsi (tegevusaruanded, Europassi portaali statistika, koosolekuaruanded, märkused), Europassi portaali kasutajate uuringut (1 442 vastajat 30 riigist, vrdl punktiga 2.3.2.1 allpool), NECde töötajate, riigiasutuste esindajate, sotsiaalpartnerite, huvirühmade ja Bologna ekspertide sihtküsitlusi (93 vastusega) ning kokku 47 süvaintervjuud viies valitud riigis. Teavet saadi komisjonilt, Cedefop’ilt ja Euroopa Nõukogult (Europassi keelepassi ja diplomilisa kaasomanik).

3.3. Hindamistulemused

Hindamise tulemusel jõuti üldisele järeldusele, et Europassi algatus on asjakohane ning pakub elukestva õppe raames või tööturul liikuvatele kodanikele tõhusat teenust. Algatuse rakendusvahendid on kuluefektiivsed ja kasutajate hulgas kõrgelt hinnatud. Algatuse potentsiaali võiks paremini ära kasutada ning selleks on hinnangus esitatud mitmeid soovitusi.

3.3.1. Asjakohasus, ühtsus ja kooskõla

Kodanikud vajavad meedet, mis muudaks pädevused ja kvalifikatsioonid kogu Euroopas paremini mõistetavaks, toetades seeläbi kodanike liikuvust. Nii kasutajad kui huvirühmad leiavad, et Europassi raamistik aitab inimestel paremini selgitada oma oskusi ja pädevusi ning aitab tööandjatel, haridusasutuste ja koolitusfirmade töötajatel paremini hinnata elukestvaks õppeks ja vabadele töökohtadele esitatud taotlusi. Europassi peetakse praegu eriti asjakohaseks haridusalase ja rahvusvahelise liikuvuse edendamisel, kuid selle asjakohasust kutsealase liikuvusega seoses saaks veelgi suurendada, näiteks abivahendite erinevate versioonide täiustamise teel.

Europass täiendab õpitulemustel põhinevaid haridusalaseid ja kvalifikatsioonimeetmeid, eelkõige Euroopa kvalifikatsiooniraamistikku (European Qualifications Framework - EQF) ning konkreetsetele sihtrühmadele suunatud läbipaistvuse tagamise vahendeid, näiteks Youthpassi, mis töötati välja programmi „Aktiivsed noored”[5] raames kasutamiseks. Selliste algatuste puhul on kattumisega seotud riskid minimaalsed ja koordineeritud juhtimise teel kergesti kontrollitavad. Samuti on selge, kuidas Europass täiendab olemasolevaid haridus- ja koolitusprogramme , kuigi siin on veel arenguruumi.

3.3.2. Mõjusus

Europassi peamised rakendusvahendid on riiklikud Europassi keskused ja Europassi internetiportaal. NECd on tegutsenud kõikides riikides alates 2005. aasta keskpaigast (Bulgaarias ja Rumeenias alates 2007. aasta jaanuarist). Neil on tugev võrgustik ja nende tööd loetakse rahuldavaks. NECd teevad erineval tasemel koostööd teiste asutustega, eelkõige Euroguidance keskustega. NECde tegevusaruanded, mis on peamiseks teabeallikaks Europassi rakendamise kohta, on üldiselt väga põhjalikud, kuid vajavad veel täiendamist konkreetsemate näitajate kasutamise osas.

Europassi portaal, mille on välja töötanud ja mida haldab Cedefop, on osutunud väga edukaks külastuste arvu, kasutatavuse ja kasutajate rahulolu poolest. Portaali kõik rubriigid on kättesaadavad 26 keeles ning portaali oli 2007. aasta septembriks külastatud üle 8 miljoni korra, kusjuures päeva keskmine külastuste arv kasvas 4000 külastuselt 12 000 külastuseni. Lisaks lehekülje lugemisele kasutasid paljud külastajad portaali ka oma CV ja keelepassi elektrooniliseks koostamiseks (üle 2 miljoni kasutaja) ja vormide, näidiste või juhiste allalaadimiseks (6,5 miljonit kasutajat). Üle 90 % 1442 küsitlusele vastajast leidis, et Europassi portaal on väga selge (41 %) või piisavalt selge. Ligi pooled vastajatest omasid töökohta ja 16 % olid töötud, kusjuures 25 % olid üliõpilased. Kaks kolmandikku kasutajatest olid vanuses 20 kuni 35 aastat ning 25 % olid vanemad.

Europassi portaal on aidanud väga palju kaasa teadlikkuse tõstmisele liikuvust toetavate läbipaistvuse tagamise vahendite kohta. Sellele on aidanud kaasa ka konkreetsed teavitusalased tegevused, sealhulgas Euroopa ja siseriiklikud avakonverentsid 2005. aastal ja mitmed NECde korraldatud üritused. Et teavitamine on nagunii NECde peamine tegevusala, tuleb seada prioriteediks raamistiku aktiivsem tutvustamine õppijatele ja tööandjatele. Uuringu tulemustest selgub, et kõige edukamad kanalid Europassi tutvustamiseks on internet (43 %), haridusasutused (17 %) ja otsekontaktid (15 %). Intervjuudest ilmneb, et kõige tuntumad dokumendid on CV, diplomilisa ja keelepass.

Europassi algatuse tulemusel on suurenenud Euroopa-sisest liikuvust toetavate läbipaistvuse tagamise vahendite üldine kasutamine. Kuid mõju sertifikaadilisa ja diplomilisa kasutamisele tundub olevat väiksem (kuigi andmed nende meetmete tegeliku leviku ja kasutamise kohta on veel ebapiisavad).

Ajavahemikus veebruar 2005 kuni september 2007 koostati elektrooniliselt üle 2 miljoni Europassi CV, mis näitab selget kasvutrendi. Kasutajate küsitlus andis kinnitust, et Europassi CV on asjakohane, sest üle 90 % kasutaja andis CV abivahendile hinnangu väga kasulik (68 %) või kasulik. Peaaegu sama palju kasutajaid leidsid, et on-line abivahend ja kasutusjuhised on eriti suureks abiks. CV abivahend vajab selgelt edasiarendamist koostöös tööandjate ja ekspertidega nii selle vormi kui kasutusjuhendi osas. Europass keelepassi hindasid samuti kõrgelt ligi kaks kolmandikku vastajatest, kuigi selle vahendi spetsiifilisust arvestades kasutatakse seda palju vähem kui CV abivahendit (umbes 70 000 versus 2 miljonit).

Võrreldes oma eelkäijaga (Europassi koolitusdokument 2000–2004[6]) on Europassi liikuvuse meetmel laiem kasutajaskond (38 000 kodanikku omandasid 2006. aastal Europassi liikuvuse dokumendi, vrdl Europassi koolitusdokumendi omandajate arvuga, milleks oli aastas keskmiselt 25 000 kodanikku). Kuid see jääb siiski kaugelt alla mobiilsete õppijate arvule, kelleni võiks jõuda, luues NECde juurde täiendavaid dokumente väljastavaid asutusi.

Diplomilisa ja sertifikaadilisa ei ole siiani olnud NECde prioriteediks. Eelkõige tuleks diplomilisa rohkem integreerida Europassi raamistikuga ning selle vormi edasiarendamisel tuleks rohkem arvestada õpitulemustel põhinevat lähenemist.

Uuringust selgub, et 40 % Europassi kasutajatest, kes püüdsid leida uut töökohta või töökoha asukohta, leidsid, et Europass oli neile abiks. See näitab, et Europass tõepoolest hõlbustab liikuvust. Kuid uuringust ilmneb, et Europassist on rohkem kasu saanud töökohta omavad inimesed ja üliõpilased (46 %) kui töötud (36 %). Tuleb märkida, et Europassi kasutajad olid valdavalt kõrgelt haritud inimesed: üle 60 % kasutajatest omasid kõrghariduse diplomit. Sellest nähtub, et sihtrühmale suunatud täiendused on vajalikud. Huvirühmad nõustusid, et Europass on tõhus vahend, kuid leidsid, et selle mõju suurendamiseks oleks vaja teha tihedamat koostööd tööandjate ja personaliagentuuridega. Aktiivsem koostöö tööturu- ja nõustamisteenuste vallas suurendaks Europassi mõju töötute ja madala kvalifikatsiooniga töötajate hulgas.

Kogutud andmed viitavad sellele, et Europassi portaali kasutavad ja hindavad ka inimesed, kes ei kaalu aktiivselt töökoha vahetust, mis näitab, et algatusel on suurem potentsiaal saada üldiseks teabe- ja nõustamisvahendiks.

3.3.3. Efektiivsus

Europass on kulusäästlik algatus, mis pakub konkreetset kõrge efektiivsusega teenust. Vaadeldava ajavahemiku kogukulu (mis tuleb osalevate riikide, komisjoni ja Cedefop’i eelarvetest), oli umbes 11,5 miljonit eurot, mille eest on saadud enam kui 2 miljonit dokumenti (CV, keelepass ja Europassi liikuvuse dokument, mille kohta on olemas kindlad andmed). Seepärast jõutakse hinnangus järeldusele, et võttes arvesse ühe dokumendi kulu, milleks on umbes 5 eurot, ja kasutajate kõrget rahuolu, on Europassi rakendamine rahaliselt tasuv.

4. VÄLISHINDAMISE PEAMISTE SOOVITUSTE KOKKUVÕTE

Hinnangu peamised soovitused Europassi asjakohasuse ja mõjususe suurendamiseks on kokkuvõttes järgmised:

- Europass on juba praegu väga asjakohane vahend õppijate liikuvuse hõlbustamiseks ja nüüd on vaja teha arendustegevusi kutsealase liikuvuse, eelkõige rahvusvahelise kutsealase liikuvuse edendamiseks (soovitused 1 ja 21).

- Europass CV-d hinnatakse kõrgelt ning seda tuleks edasi arendada, täiustades ja lühendades selle vormi koostöös tööandjate, personaliagentuuride ja nõustamiskeskustega (soovitused 7, 8, 9).

- Tuleks aktiviseerida teavitustööd riiklikul tasandil, tehes koostööd nõustamiskeskuste ja ettevõtetega (soovitus 10).

- Portaal peaks pakkuma rohkem näiteid ja juhiseid kõigi Europassi dokumentide kasutamise kohta (soovitus 11).

- Europassi diplomilisa tuleks edasi arendada, et võimaldada õpitulemusi rohkem arvesse võtta (soovitus 13).

- Tuleks tagada, et Europass ning haridus- ja koolitusprogrammid paremini üksteist täiendaksid (soovitus 5).

- Tuleks tagada koostöö teiste läbipaistvust suurendavate projektidega (soovitus 6).

5. KOMISJONI OTSUSED JÄRELMEETMETE KOHTA

Komisjon tervitab Europassi esimest välishindamist. Hinnangu põhjal võib esimest tegevusaastat lugeda üldiselt edukaks ja efektiivseks ning võib öelda, et keskendutud on õigetele prioriteetidele. Soovitustes on antud väärtuslikke vihjeid edasisteks tegevusteks, kasutades ära algatuse positiivseid omadusi ja püüdes lahendada võimalikke puudusi.

5.1. Tugevad ja nõrgad küljed

Liikuvuse hõlbustamiseks aitab Europass kodanikel kirjeldada oma teadmisi ja oskusi. Europass on seega esimene algatus, mille raames mindi õppesisenditel, näiteks õppeajal ja lävendil põhinevalt hindamiselt üle õpitulemustel põhinevale hindamisele.

Õpitulemustel põhinev lähenemine on nurgakiviks hiljuti vastu võetud Euroopa kvalifikatsiooniraamistikule elukestva õppe valdkonnas ( European Qualifications Framework for lifelong learning -EQF) . Õpitulemused on integreeritud Euroopa kõrghariduse ainepunktide ülekande süsteemi (European credit transfer and accumulation system - ECTS) ning need saavad olema põhielemendiks tulevases Euroopa kutsehariduse ja -koolituse ainepunktide ülekandmise süsteemis (European credit transfer system for vocational education and training - ECVET) [7]. Need algatused ei ole iseseisvad projektid. Koos Europassiga moodustavad nad ühtse Euroopa strateegia osa, mis aitab kaasa Lissaboni eesmärkide saavutamisele, aidates kodanikel paremini väärtustada oma haridust ja liikuda vabalt ringi Euroopa elukestva õppe piirkonnas ja tööturul. Need õpitulemustel põhinevad algatused teavitavad ja toetavad riiklike haridus-, koolitus- ja kvalifikatsioonisüsteemide kaasajastamise protsessi kogu Euroopas. Nagu hinnangu tulemustest selgub, töötab Europass paremini selles osas, mis on tugevalt orienteeritud õpitulemustele ning puudused on peamiselt seotud nende elementidega, kus see mõõde on nõrgem.

Üleminek õpitulemustele on eriti oluline väljaspool ametlikke haridus- ja koolitusasutusi ja –süsteeme toimuva mitteformaalse ja informaalse õppe tuvastamiseks ja tõendamiseks . Europassi edasine areng selles vallas võib tõsta kodanike teadlikkust oma (sageli varjatud) mitteformaalse ja informaalse tegevuse, näiteks noorsoo- või vabatahtliku töö käigus omandatud õpitulemuste kohta.

Europassi portaali ja CV abivahendi edu põhineb mitmetel teguritel: Cedefop’i arendatud veebilehe kvaliteet, NECde teavitustöö ning nende vahendite vastavus kodanike vajadustele. Seda edu tuleks edasi arendada, vastates paremini kasutajate kasvavatele nõudmistele ja tööandjate vajadustele. Uuring näitab, et CV abivahendit ei hinnata mitte ainult liikuvuse hõlbustajana, vaid ka vahendina, mis tõstab enesearendamisega tegeleva inimese teadlikkust oma oskustest. Et paremini vastata kõigi kasutajate vajadustele peab CV abivahend muutuma keerukamaks instrumendiks, mida toetavad ka uued oma õpitulemuste hindamise vahendid, mis vastavad kõigi potentsiaalsete kasutajate, näiteks madala kvalifikatsiooniga töötajate, töötute, vabatahtlike ja üldisemalt kõigi noorte inimeste vajadustele.

Europassi liikuvuse dokumendi puhul ei kasutata muidugi kaugeltki ära selle täit potentsiaali vahendina, mis suurendab liikuvuse kvaliteeti ja nähtavust. Numbriline kasv aastatel 2005 kuni 2006 näitab, et NECde pingutused tasuvad end ära, kuid tänase päevani ei saa paljud riiklikest või Euroopa liikuvusmeetmetest, näiteks elukestva õppe programmidest abisaajad kätte tõendit oma kogemuste kohta.

Europassi raamistiku selge osana ei ole Europassi diplomilisa ja Europassi sertifikaadilisa loojad ega väljastajad mitte NECd, vaid teised riiklikud institutsioonid. Esimestel rakendusaastatel on Europassi käsutuses olevad piiratud ressursid suunatud NECde otse hallatavate või Euroopa tasandil pakutavate elementide rahastamiseks. Kuid diplomilisa ja sertifikaadilisa edasine integreerimine Europassi raamistikuga peaks muutuma prioriteediks, mis nõuab tugevamat koordineerimist Euroopa tasandil ning nende aktiivset tutvustamist Europassi vahenditena riiklikul tasandil. Mõlema vahendi edasiarendamist peaks ka analüüsima kooskõlas Euroopa ja riikide poliitiliste eesmärkidega. Näiteks õpitulemustel põhinevat lähenemist rakendatakse vaid osaliselt sertifikaadilisa puhul, mis ei ole iseseisev dokument, ja diplomilisa puhul, mis toetub ikka veel suures osas formaalsetele haridussisenditele. Individuaalsete õpitulemuste parem kajastamine mõlemal juhul tagaks kodanikele väärtuslikumate dokumentide kättesaadavuse.

5.2. Järelmeetmed

Konsulteerides elukestva õppe programmi komitee, NECde Euroopa võrgustiku, kutseõppe nõuandekomitee ja liikuvuse kõrgetasemelise foorumiga ning kooskõlas olemasolevate ressurssidega planeerib komisjon:

- Teha tihedamat koostööd nõustamis-, tööturu- ja noorsootalitustega, et muuta Europass kasulikumaks ja paremini tuntuks madala kvalifikatsiooniga töötajate ja töötute jaoks, kes on praegu ebapiisavalt esindatud Europassi portaali ja Europass CV kasutajate hulgas (vrdl CV-d käsitlev punkt allpool);

- arendada Cedefop’i toetusel välja iseseisev Europass CV ja enesehindamisteenus , sealhulgas:

- paindlikum Europass CV , mis sisaldaks erinevatele kasutajarühmadele, näiteks väheste kogemustega noortele, madala kvalifikatsiooniga töötajatele, täies tööeas olevatele spetsialistidele või erialateadlastele mõeldud valikuvõimalusi, kasutades selleks ka olemasolevaid ressursse. Töötatakse välja ka lühem ja lihtsam CV versioon. Pärast Europass CV peatset ühildamist Euroopa tööturuasutuste süsteemi (European Employment Services, EURES) CV teenusega - Euroopa tööalane liikuvus - püütakse saavutada vahendi ühilduvus ka riiklike tööhõivetalituste ja personaliagentuuride CV andmebaasidega;

- enesehindamise vahendid, mis võimaldaksid inimestel põhjalikumalt tuvastada ja kirjeldada oma õpitulemusi teadmiste, oskuste ja pädevuste kujul. See hõlmaks ka olemasoleva Europassi keelepassi edasiarendamist koostöös Euroopa Nõukoguga ning uute enesehindamise vahendite väljatöötamist, mis on suunatud mitteformaalse ja informaalse õppe tulemusel omandatud personaalsetele oskustele ja ka IKT-alastele oskustele;

- sobivad praktilised harjutused, juhised ja näidised, mis töötatakse välja koostöös NECde, Euroguidance võrgustiku, noorsoo- ja tööturutalituste ja sotsiaalpartneritega;

- koostada 2010. aastaks Europassi liikuvuse dokumendi kasutuskord elukestva õppe programmi raames nii, et seda väljastataks süsteemselt kõigile kodanikele, kes on läbinud liikuvusmeetmed mõne Erasmuse, Comeniuse, Grundtvigi või Leonardo da Vinci programmi raames, näiteks nagu Youthpass programmi „Aktiivsed noored” puhul, ning edendada selle kasutamist Marie Curie programmi raames. Seda tehakse programmi riiklike agentuuride ja NECdega konsulteerides ja nende toetusel;

- edendada NECde kaudu ja koostöös nõustamis-, noorsoo- ja tööturutalitustega Europassi liikuvuse dokumendi kasutamist riiklikul või piirkondlikul tasandil loodud liikuvuse hõlbustamise meetmete raames, sealhulgas üliõpilaste vahetuse standardmeetme osana ning seoses praktikantide liikuvusmeetmetega, samuti noorsoo ja vabatahtlike projektide raames;

- ergutada Europassi diplomilisa koordineeritud haldamist, edendamist ja integreerimist Europassi raamistikuga koostöös vastavate osapooltega Euroopa tasandil (Euroopa Nõukogu, UNESCO-CEPES, Bologna protsessi sekretariaat, ENIC-NARIC (Euroopa teabekeskuste ja akadeemilise tunnustamise riiklike teabekeskuste) võrgustikud, ülikoolide ja üliõpilaste ühingud) ja riiklikul tasandil (NECd, programmi riiklikud agentuurid, kõrgharidusasutused, Bologna eksperdid, ENIC-NARIC keskused, huvirühmade ühingud). Europassi diplomilisa edasiarendamist uuritakse koostöös vastavate osapooltega, et paremini tuvastada dokumendi omaniku õpitulemusi;

- ergutada Europassi sertifikaadilisa koordineeritud haldamist, edendamist ja arendamist Euroopa ja riiklikul tasandil koostöös Cedefop’i, sotsiaalpartnerite ja teiste vastavate huvirühmadega. Seejuures võetakse arvesse Kopenhaageni protsessi vastavaid arenguid, näiteks seoses kutseoskuste kirjelduste, Euroopa kutsehariduse ja -koolituse ainepunktide ülekandmise süsteemi (European credit transfer system for vocational education and training – ECVET) ning õpitulemustele üleminekuga;

- tagada, et aastaks 2012 sisaldaksid kõik vastavad Europassi dokumentide vormid viidet elukestva õppe Euroopa kvalifikatsiooniraamistikule.

[1] http://europass.cedefop.europa.eu

[2] Euroopa Parlamendi ja nõukogu soovitus, 23. aprill 2008, Euroopa kvalifikatsiooniraamistiku loomise kohta elukestva õppe valdkonnas (ELT C 111, 6.5.2008, lk 1).

[3] Euroopa Parlamendi ja nõukogu otsus nr 2241/2004/EÜ, 15. detsember 2004, kvalifikatsioonide ja pädevuste läbipaistvuse ühtse ühenduse raamistiku kohta (Europass), ELT L 390, 31.12.2004, lk 6.

[4] Avatud pakkumismenetluse tulemusel sõlmiti raamleping äriühinguga Ecotec Research and Consulting Ltd seoses hariduse ja kultuuri peadirektoraadi haldusalasse kuuluvate tegevuste hindamise läbiviimisega.

[5] Euroopa Parlamendi ja nõukogu otsus nr 1719/2006/EÜ, 15. november 2006, millega kehtestatakse programm Aktiivsed noored perioodiks 2007–2013 (ELT L 327, 24.11.2006, lk 30).

[6] Nõukogu otsus, 21. detsember 1998, Euroopa kutseõppeperioodide, kaasa arvatud õpipoisiaja edendamise kohta (EÜT L 17, 22.1.1999, lk 45).

[7] Ettepanek: Euroopa Parlamendi ja nõukogu soovitus Euroopa kutsehariduse ja -koolituse ainepunktide süsteemi (ECVET) loomise kohta [KOM(2008) 180 (lõplik)].